**Paskaidrojums

par valsts budžeta izpildes pārskatu 2000.gadā**

Valsts budžeta izpildes pārskats par 2000.gadu ietver 26 ministriju un centrālo valsts iestāžu valsts pamatbudžetu, valsts speciālo budžetu, un 577 pašvaldību pamatbudžetu un speciālo budžetu izpildes pārskatu apkopojumu. Tajā iekļauti rādītāji par valsts un pašvaldību budžetu ieņēmumiem, izdevumiem, aizdevumiem un atmaksām, fiskālo deficītu un deficīta finansēšanas avotiem, valsts un pašvaldību budžetu iestāžu saņemtiem ziedojumiem un dāvinājumiem.

Pārskats par valsts budžeta izpildi apkopo valsts budžeta un pašvaldību budžetu gada pārskatus, kas aptver periodu no 2000.gada 1.janvāra līdz 31.decembrim.

Valsts budžeta pārskats par 2000.gadu ir sagatavots  atbilstoši likumiem “Par grāmatvedību” un “Par budžetu un finansu vadību”.

Saskaņā ar likuma “Par budžetu un finansu vadību” 30.panta nosacījumiem ministrijas, centrālās valsts iestādes un pašvaldības Valsts kasei iesniedza gada pārskatu, kam bija pievienots Valsts kontroles atzinums par gada pārskata sastādīšanas pareizību.

Valsts kontroles atzinums bija jāsaņem 26 ministrijām un centrālajām valsts  iestādēm un 578 pašvaldībām.

No visiem valsts budžeta izpildes pārskatiem, atzinumu bez piezīmēm saņēma 21 ministrija un centrālā valsts iestāde (80,8% no kopskaita), bet 5 ministrijas un centrālās valsts iestādes (19,2% no kopskaita) saņēma atzinumu ar piezīmēm.

Valsts kontrole pārbaudīja 577 pašvaldību pārskatus (Daugavpils rajona Maļinovas pagasts nebija iesniedzis Valsts kontrolei gada pārskatu).

No Valsts kontroles pārbaudītajiem pašvaldību pārskatiem:

* atzinumu bez piezīmēm saņēma 185 pašvaldības (32,1% no kopskaita),
* atzinumu ar piezīmēm saņēma 363 pašvaldības (62,9% no kopskaita),
* atteikumu sniegt atzinumu saņēma 4 pašvaldības (0,7% no kopskaita),
* negatīvu atzinumu saņēma 25 pašvaldības (4,3% no kopskaita).

Atbilstoši likumam “Par valsts budžetu 2000.gadam” valsts pamatbudžeta un speciālā budžeta izpilde tika uzskaitīta pa budžeta programmām un apakšprogrammām.

2000.gadā notikušas strukturālas izmaiņas ministriju un centrālo iestāžu pakļautībā un pārraudzībā esošo iestāžu tīklā, kā arī pašvaldībās. Līdz ar to mainījušies arī budžeta iestāžu bilanču aktīva un pasīva rādītāji uz gada sākumu, debitoru un kreditoru parāda saistības pārskatos “Valsts un pašvaldību budžeta iestāžu grāmatvedības bilanču kopsavilkums”, “Valsts  budžeta iestāžu grāmatvedības bilanču kopsavilkums” un “Pašvaldību budžeta iestāžu grāmatvedības bilanču kopsavilkums” uz 2000.gada 1.janvāri.

Finansu ministrija izslēdza no 1999.gada atskaites “Biroju 2000”. Saskaņā ar Valsts kontroles Valsts budžeta revīzijas departamenta revīziju Valsts ieņēmumu dienesta finansu pārskatā tika veikti precizējumi bilancē uz 2000. 1.janvāri un uz 2001.gada 1.janvāri par pamatlīdzekļiem, ilgtermiņa ieguldījumiem un krājumiem.

Ieslodzījuma vietu pārvalde  un tās pakļautībā esošās iestādes mainīja padotību no Iekšlietu ministrijas uz Tieslietu ministriju.

Gaujas Nacionālais parks mainīja padotību no Zemkopības ministrijas uz Vides un reģionālās attīstības ministriju. Saskaņā ar Ministru kabineta 1999.gada 28.decembra rīkojumu Nr. 608 tika reorganizēti 23 rajonu lauksaimniecības departamenti, izveidojot lauksaimniecības reģionālās pārvaldes. Bulduru dārzkopības tehnikums, Rīgas pārtikas skola, Barkavas un Ērgļu lauksaimniecības skolas pārveidotas par bezpeļņas valsts sabiedrībām ar ierobežotu atbildību, Saukas arodvidusskola nodota pašvaldību valdījumā.

Valsts kase 2000.gadā turpināja valsts budžeta iestāžu valūtas kontu apkalpošanas pārņemšanu, līdz ar to mainījās valūtas naudas līdzekļu atlikumi uz gada sākumu. Pārskatā uzrādīti Valsts kases aktīvi un pasīvi, ieskaitot ārvalstu aizņēmumus, valsts iekšējā aizņēmuma vērtspapīrus, tālākaizdevumi uzņēmējsabiedrībām no ārvalstu aizņēmumiem, tālākaizdevumi cita līmeņa budžetiem, “Latvijas Gāzes” pārņemtās saistības un nefinansu aktīvi. Pārskata 1.sējumā iekļauts pārskats par Valsts kases budžeta kontos esošo naudas līdzekļu investēšanu īstermiņa depozītos likuma “Par budžetu un finansu vadību” 34.panta noteiktajā kārtībā un pārskats par valsts saņemto aizdevumu galalietotājiem 2000.gadā.

Pārskata “Pašvaldību budžeta iestāžu grāmatvedības bilanču kopsavilkuma” rādītājos uz 2000.gada 1.janvāri mainīti naudas līdzekļu atlikumi par Ls 487458, jo atsevišķas pašvaldības (Jēkabpils rajons, Jelgavas pilsēta, Rēzeknes pilsēta, Liepājas pilsēta) pēc revidentu un Valsts kontroles norādījumiem precizēja savus naudas līdzekļu kontu atlikumus, ko nebija uzrādījušas iepriekšējā gada pārskatā.

2000.gadā notikušas šādas strukturālas izmaiņas pašvaldībās: Ventspils pilsētas Dome ir pārņēmusi Brīvostas valdījumā un apsaimniekošanā esošos pamatlīdzekļus, Liepājas pilsēta no bilances ir izslēgusi budžeta iestādi “Leļļu teātris”, kas ir pārveidots par pašvaldības SIA “Liepājas leļļu teātris”.

2000.gadā 25 pašvaldības aprēķināja nolietojumu nemateriālajiem ieguldījumiem, galvenokārt datorprogrammām. Nozīmīgs nemateriālo ieguldījumu nolietojuma uzkrājums ir Jūrmalas pilsētai, Liepājas pilsētai, Bauskas pilsētai, Salacgrīvai, Lielvārdei un Valmieras pilsētai.

Pēc inventarizāciju veikšanas precizēti un laboti kļūdaini uzrādītie pamatlīdzekļu  un nemateriālo ieguldījumu vērtības atlikumi 1999.gada pārskatā šādās pašvaldībās:

* Aizkraukles rajonā  - Iršu pagasts un Bebru pagasts,
* Alūksnes rajonā – Jaunannas pagasts,
* Bauskas rajona – Vecumnieku pagasts,
* Cēsu  rajona  - Līgatnes  pagasts,
* Daugavpils rajonā – Dvietes pagasts,
* Dobeles rajonā – Auru pagasts,
* Madonas rajonā – Indrānu pagasts,
* Preiļu rajonā – Vārkavas pagasts un Preiļu rajona padome,
* Talsu rajonā – Balgales pagasts un Laucienas pagasts,
* Valkas rajonā – Jērcēnu pagasts,
* Valmieras rajonā – Valmieras pilsēta un Valmieras pagasta padome, Dikļu
* pagasts.

Pēc Valsts kontroles norādījuma Saulkrastu pilsētas dome veikusi vērtspapīru pārgrāmatojumu.

Valsts konsolidētais kopbudžets ir konsolidēts divos līmeņos (kārtās):

* valsts konsolidētā budžeta izpilde (2.sējums) un pašvaldību konsolidētais budžets (3.sējums);
* valsts konsolidētais kopbudžets (1.sējums).

Pašvaldību konsolidētais budžets ir konsolidēts par šādām pozīcijām (3.sējums):

* pašvaldību budžetu savstarpējie norēķini (ieņēmumi un izdevumi)                               – Ls 8 639 937,
* pašvaldību iemaksas Pašvaldību finansu izlīdzināšanas fondā (ieņēmumi un izdevumi)  – Ls 24 575 155.

Valsts konsolidētais budžets ir konsolidēts pa šādām pozīcijām (2.sējums):

* pārskaitījums valsts pamatbudžetā (ieņēmumi) no valsts speciālā budžeta (izdevumi) sociālās apdrošināšanas  iemaksu administrēšanai                                                                                                             – Ls 1 201 200,
* valsts pamatbudžeta dotācijas (izdevumi) valsts speciālajam budžetam (ieņēmumi)       – Ls 63 228 413,
* valsts pamatbudžeta tīrie aizdevumi valsts speciālajam budžetam                                  – Ls 42 905 251.

Pielietojot Starptautiskā Valūtas Fonda metodoloģiju, ir veikta valsts kopbudžeta ieņēmumu un izdevumu konsolidācija pa šādām pozīcijām (1.sējums):

* valsts pamatbudžeta dotācijas pašvaldībām

–    Ls 7 076 569,

* valsts pamatbudžeta mērķdotācijas pašvaldībām investīcijām

–        Ls 10 702 008,

* valsts pamatbudžeta mērķdotācijas pašvaldībām dotācijām, subsīdijām

–        Ls 91 869 612,

* Valsts autoceļu fonda iemaksas pašvaldību  autoceļu fondā

–         Ls 14 501 918,

* pašvaldību procentu maksājumi par aizņēmumiem no Valsts kases

–         Ls 1 530 282.

Valsts konsolidētā kopbudžeta pārskatā (1.sējums) ir koriģēti iedzīvotāju ienākuma nodokļa ieņēmumi. Iedzīvotāju ienākuma nodokļa ieņēmumi pašvaldību pamatbudžetā palielināti par sadales kontā esošo atlikumu uz 2001.gada 1.janvāri

 Ls 1 055 230.

Aizdevumu un atmaksu pozīcijā valsts pamatbudžetā konsolidēti tīrie aizdevumi (1.sējums) pašvaldību budžetiem Ls 10 154 692.

Valsts un pašvaldību budžeta iestādēs 2000.gadā grāmatvedības uzskaite organizēta saskaņā ar Finansu ministrijas 1998.gada 15.decembra rīkojumu nr.794 “Par budžeta iestāžu, pašvaldību budžetu grāmatvedības kontu plāna ieviešanu” apstiprināto “Budžeta iestāžu, pašvaldību budžetu grāmatvedības kontu plānu un metodiskajiem norādījumiem kontu plāna pielietošanai” ar grozījumiem.

Budžeta ieņēmumu, izdevumu, finansēšanas un valsts parāda uzskaites klasifikācijas, kas nodrošina budžeta līdzekļu izlietošanas kontroli un dod iespēju veikt nepieciešamo analīzi atbilstoši administratīvajām, funkcionālajām un ekonomiskajām kategorijām, nosaka Finansu ministrijas rīkojumi:

1995.gada 20.decembra rīkojums Nr.625 “Par valdības funkciju klasifikāciju” ar grozījumiem,

1996.gada 5.decembra rīkojums Nr.704 “Par budžeta finansēšanas klasifikāciju” ar grozījumiem,

1997.gada 26.marta rīkojums Nr.238 “Par valsts parāda klasifikāciju”,

1997.gada 17.decembra rīkojums Nr.768 “Par budžeta ieņēmumu klasifikāciju” ar grozījumiem,

1998.gada 9.janvāra rīkojums Nr.4 “Par budžeta izdevumu ekonomisko klasifikāciju” ar grozījumiem,

1999.gada 1.marta rīkojums Nr.140 “Par budžeta iestāžu sniegto maksas pakalpojumu un citā īpašā kārtībā noteikto pašu ieņēmumu klasifikāciju”,

2001.gada 4.janvāra rīkojums Nr.19 “Par budžetu nefinansu aktīvu klasifikāciju”.

Pārskatā atspoguļotie rādītāji izteikti Latvijas nacionālajā valūtā – latos (LVL). Visi aktīvu un pasīvu posteņi pārrēķināti latos pēc Latvijas bankas noteiktā kursa pārskata gada pēdējā dienā.

2000.gadā Valsts kase turpināja strādāt ar vienoto kontu Latvijas Bankā, kas aptver visus pamatbudžeta un speciālā budžeta naudas līdzekļus. Valsts kases naudas līdzekļu atlikumi Latvijas Bankā un komercbankās apstiprināti ar banku izziņām.

Finansu ministrs                                                                                    G.Bērziņš

Valsts kases pārvaldnieks                                                                  A.Veiss